钦定古今图书集成/明伦汇编/官常典/第671卷 > 书经 > 《说命》
## 钦定古今图书集成/明伦汇编/官常典/第671卷 > 书经 > 《说命》

命之曰“朝夕纳诲，以辅台德。”

〈蔡传〉《朝夕纳诲》者，无时不进善言也。

说复于王曰：“惟木从绳则正，后从谏则圣。后克圣，臣
不命其承，畴敢不祗若王之休命！”

〈蔡传〉《木从绳》，喻后从谏，明谏之决不可不受也。〈大全〉新安陈氏曰：“主圣臣直，导人使谏，在德不在言。君有圣德，则有从谏之实，虽不命亦谏，能为江海，何忧百川之不归？君无圣德，必无从谏之实，虽命之亦不谏，如器既满，水将焉入？高宗以纳诲辅德为命，知命相之大本，说以从谏克圣复命，尤知致君之大本也。”